უნივერსიტეტის ღონისძიებების პორტალი

სამეცნიერო კონფერენცია „ენისა და მეტყველების თერაპია საქართველოში: ხელოვნური ინტელექტი, კვლევა და პრაქტიკა“
2026-03-07 09:30 - 15:00 (Asia/Dubai)
7 მარტს, 09:30 საათზე, ილიას სახელმწიფო უნივერსიტეტის G106 დარბაზში საქართველოს ენისა და მეტყველების თერაპევტთა ასოციაციისა (სემთა) და ილიაუნის ბავშვის განვითარების ინსტიტუტის ორგანიზებით გაიმართება ყოველწლიური სამეცნიერო კონფერენცია „ენისა და მეტყველების თერაპია საქართველოში: ხელოვნური ინტელექტი, კვლევა და პრაქტიკა“.
კონფერენცია ეხმაურება ენისა და მეტყველების თერაპიის ევროპულ დღეს და მიზნად ისახავს პროფესიის შესახებ ცნობადობის ამაღლებას, ინტერდისციპლინური თანამშრომლობის წახალისებას, პროფესიული განვითარების ხელშეწყობასა და ადგილობრივ და საერთაშორისო სამეცნიერო მიგნებათა გაზიარებას. კონფერენციის მთავარი თემაა ენისა და მეტყველების თერაპიის ინოვაცია, სიახლეები და მიგნებები. ღონისძიების მონაწილეები:

მოისმინენ ინფორმაციას ადგილობრივ და საერთაშორისო კვლევების შედეგების შესახებ;
მიიღებენ პრაქტიკულ რეკომენდაციებს;
გაეცნობიან სფეროში არსებულ თანამედროვე მიდგომებსა და ინოვაციებს.

კონფერენციის დასასრულს გაიმართება პანელური დისკუსია ენისა და მეტყველების თერაპიაში არსებული გამოწვევებისა და პროფესიის სამომავლო განვითარების პერსპექტივების შესახებ.
სემთას წევრებისთვის 6 მარტს, 16:00 საათზე, ილიას სახელმწიფო უნივერსიტეტის S800 დარბაზში (გ. წერეთლის გასასვლელი N1-3) გაიმართება სპეციალური ვორკშოპი, რომელსაც გაუძღვება ავეიროს უნივერსიტეტის პროფესორი ჟოაო კანოსა დიასი, 20-წლიანი პროფესიული გამოცდილების მქონე ენისა და მეტყველების პორტუგალიელი თერაპევტი.
ინფორმაცია კონფერენციის მომხსენებლებისა და დღის განრიგის შესახებ იხილეთ მიმაგრებულ ფაილში.
დასწრების მსურველებს გთხოვთ, 1 მარტამდე გაიაროთ რეგისტრაცია ბმულზე. გაითვალისწინეთ, ადგილები შეზღუდულია.
კონფერენციის პირდაპირი ტრანსლაცია განხორციელდება ბავშვის განვითარების ინსტიტუტისა და საქართველოს ენისა და მეტყველების თერაპევტთა ასოციაციის ფეისბუქგვერდებზე.
სამუშაო ენა: ქართული
დრო: 7 მარტი, 09:30 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის გასასვლელი N1-3
დასწრება თავისუფალია.

პანელური დისკუსია „70 წელი 1956 წლის 9 მარტიდან“
2026-03-10 19:00 - 20:00
10 მარტს, 19:00 საათზე, წიგნის სახლში „ლიგამუსი“ ილიას სახელმწიფო უნივერსიტეტის თანამედროვე საქართველოს ისტორიის სამაგისტრო პროგრამის ორგანიზებით გაიმართება პანელური დისკუსია „70 წელი 1956 წლის 9 მარტიდან“.
1956 წლის 5 მარტს, სტალინის გარდაცვალების 3 წლის თავზე, თბილისში დაიწყო ქართველთა საპროტესტო გამოსვლები ცენტრის ახალი პოლიტიკის გასაპროტესტებლად. აქციის მონაწილეები 1956 წლის 9 მარტს საბჭოთა ჯარებმა დახვრიტეს. დაიღუპა ორასზე მეტი დემონსტრანტი.
დისკუსიის მონაწილეები:
ლევან ავალიშვილი – IDFI
ტიმოთი ბლაუველტი – ილიას სახელმწიფო უნივერსიტეტის პროფესორი
ქეთი სართანია – თანამედროვე საქართველოს ისტორიის სამაგისტრო პროგრამის კურსდამთავრებული, ჰუმბოლტის უნივერსიტეტის დოქტორანტი
ირაკლი ხვადაგიანი – სოვლაბის, საბჭოთა წარსულის კვლევის ლაბორატორიის, მკვლევარი
დისკუსიას მოდერაციას გაუწევს გიორგი კლდიაშვილი – IDFI
სამუშაო ენა: ქართული
დრო: 10 მარტი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

პროფესორ ჯეიმი ოლსონის საჯარო ლექცია „თანამედროვე ლიტერატურა და ბუნდოვანი ამერიკული ოცნება: გეტსბი და მის მიღმა“
2026-03-13 17:00 - 18:00
13 მარტს, 17:00 საათზე, წიგნის სახლში „ლიგამუსი“ პროფესორი ჯეიმი ოლსონი წაიკითხავს საჯარო ლექციას „თანამედროვე ლიტერატურა და ბუნდოვანი ამერიკული ოცნება: გეტსბი და მის მიღმა“.
ჯეიმი ოლსონი წმ. მარტინის უნივერსიტეტის (ლეისი, ვაშინგტონი, აშშ) ინგლისური ენისა და ლიტერატურის პროფესორი და დეპარტამენტის ხელმძღვანელია. იგი ასწავლის აკადემიურ წერას, თანამედროვე ამერიკულ ლიტერატურას და მსოფლიო ლიტერატურას თარგმანში.
2022-2023 სასწავლო წელს ფულბრაიტის პროგრამის ფარგლებში ასწავლიდა ილიას სახელმწიფო უნივერსიტეტში.
სამუშაო ენა: ინგლისური
დრო: 13 მარტი, 17:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

ვორკშოპი „აკადემიური წერა და პუბლიკაცია პოსტპლაგიატის ეპოქაში“
2026-03-19 08:00 - 17:00
25 მაისს, 11:00 საათზე, ილიას სახელმწიფო უნივერსიტეტის ავსტრიულ ბიბლიოთეკაში ილიაუნის დემოგრაფიისა და სოციოლოგიის ინსტიტუტის ასისტენტ-მკვლევარი, დოქტორი ტატიანა სიჭინავა და სანქტ-გალენის უნივერსიტეტის პრივატდოცენტი ელენა დენისოვა-შმიდტი დოქტორის ხარისხის მქონე ახალგაზრდა მკვლევრებისა და დოქტორანტებისთვის გამართავენ ვორკშოპს „აკადემიური წერა და პუბლიკაცია პოსტპლაგიატის ეპოქაში“.
შეხვედრის მთავარი თემებია აკადემიური კეთილსინდისიერება, ხელოვნური ინტელექტის (AI) გამოყენება კვლევაში და ის ტრანსფორმაციები, რომლებიც ციფრულმა ტექნოლოგიებმა აკადემიურ პრაქტიკაში შეიტანა. მონაწილეები გაეცნობიან, როგორ გამოიყენონ AI ინსტრუმენტები პასუხისმგებლიანად, როგორ აირიდონ არაკეთილსინდისიერება და მოერგონ სამეცნიერო ჟურნალების ახალ მოთხოვნებს.
ინტერაქტიული სესიებისა და რეალური მაგალითების მეშვეობით მონაწილეები გაეცნობიან პრაქტიკულ სტრატეგიებს კვლევის ხარისხის შესანარჩუნებლად და საერთაშორისო სამეცნიერო პლატფორმებზე პუბლიკაციების მოსამზადებლად.
ვორკშოპი გაიმართება პროექტის „აკადემიური დარღვევებისა და აკადემიური ეთიკის გამოწვევების გადაჭრა საქართველოში“ ფარგლებში სანქტ-გალენის უნივერსიტეტის (შვეიცარია) ევროპის მმართველობისა და კულტურის ცენტრის (GCE-HSG) მხარდაჭერით.
მონაწილეები შეირჩევიან განაცხადის საფუძველზე: https://bit.ly/4skst4A
განაცხადის წარდგენის ბოლო ვადა: 30 აპრილი
სამუშაო ენა: ინგლისური
დრო: 25 მაისი, 11:00 საათი
ადგილმდებარეობა: ილიას სახელმწიფო უნივერსიტეტის ავსტრიული ბიბლიოთეკა, S507 აუდიტორია, გ. წერეთლის გასასვლელი N1-3

ფილოსოფიური სემინარი: თორნიკე გოგინაშვილის მოხსენება „ნიკოლოზ ქიზიყელის მიერ სომხურიდან ქართულად თარგმნილი „პერი ჰერმენეიას“ კომენტარი და მისი შედარებითი ანალიზი თომა აქვინელის კომენტარებთან“
2026-03-19 17:00 - 19:00
19 მარტს, 17:00 საათზე, ილიას სახელმწიფო უნივერსიტეტის ავსტრიულ ბიბლიოთეკაში სავლე წერეთლის ფილოსოფიის ინსტიტუტის ასისტენტ-მკვლევარი, თორნიკე გოგინაშვილი ყოველკვირეული სემინარების ფარგლებში წაიკითხავს მოხსენებას თემაზე: „ნიკოლოზ ქიზიყელის მიერ სომხურიდან ქართულად თარგმნილი „პერი ჰერმენეიას“ კომენტარი და მისი შედარებითი ანალიზი თომა აქვინელის კომენტარებთან“.
მოხსენება ეხება არისტოტელეს ნაშრომის, De interpretatione-ს („პერი ჰერმენეია“) კომენტარის, ნიკოლოზ ქიზიყელის მიერ XVIII საუკუნეში სომხურიდან ქართულ ენაზე შესრულებულ თარგმანს. ნაშრომში განხილულია ხელნაწერთა ეროვნულ ცენტრში დაცული ის უცნობი ავტორის კომენტარი, რომელიც ქიზიყელმა დავით უძლეველს მიაწერა, თუმცა მისი ავტორობა სამეცნიერო ლიტერატურაში დღემდე სადავოა და დამატებით კვლევას საჭიროებს.
კვლევის მთავარი მიზანია ნიკოლოზ ქიზიყელის მიერ თარგმნილი ამ ანონიმური კომენტარის შედარებითი ანალიზი თომა აქვინელის მიერ 1269-1271 წლებში დაწერილ კომენტარებთან, იკვეთება თუ არა ქართულად თარგმნილ ტექსტში აქვინელის თეოლოგიურ-ფილოსოფიური ან ლოგიკური თეორიების კვალი, რაც ახალ შუქს მოჰფენს აღნიშნული კომენტარის წარმომავლობასა და შინაარსობრივ ღირებულებას.
სამუშაო ენა: ქართული
დრო: 19 მარტი, 17:00 საათი
ადგილმდებარეობა: ილიას სახელმწიფო უნივერსიტეტის ავსტრიული ბიბლიოთეკა (S507 აუდიტორია), გ. წერეთლის გასასვლელი N1-3
დასწრება თავისუფალია.

პროექტის „საბჭოთა წარსულის რეპრეზენტაცია პოსტსაბჭოთა ქართულ მწერლობაში“ შედეგების წარდგენა
2026-03-20 08:00 - 17:00
6 აპრილს, 19:00 საათზე, წიგნის სახლში „ლიგამუსი“ ილიაუნის პროფესორები ლევან ცაგარელი და სალომე პატარიძე დოქტორანტ ნინო ბოკუჩავასთან ერთად წარადგენენ კვლევის „საბჭოთა წარსულის რეპრეზენტაცია პოსტსაბჭოთა ქართულ მწერლობაში“ შედეგებს.
პროექტის მიზანია შერჩეული ლიტერატურული ტექსტების შედარებითი ანალიზის საფუძველზე პოსტსაბჭოთა ხანის ქართულ მწერლობაში საბჭოთა წარსულის რეპრეზენტაციის თავისებურებების შესწავლა და ამ ნარატივების გავლენის გარკვევა ქართული პოსტსაბჭოთა იდენტობის ჩამოყალიბებაზე. კვლევა ხელს უწყობს საზოგადოების მიერ საბჭოთა წარსულის გააზრება-დამუშავების პროცესს, რაც აისახება როგორც საჯარო დებატებში საბჭოთა მემკვიდრეობის შესახებ, ისე კოლექტიური ტრავმების გაცნობიერებასა და გადალახვაში.
პროექტის ფარგლებში გამოიცა სახელმძღვანელო „ლიტერატურა და კოლექტიური მეხსიერება“, მომზადდა პუბლიკაციები ადგილობრივი და საერთაშორისო რეფერირებადი ჟურნალებისთვის და შემუშავდა ორი ახალი სასწავლო კურსის სილაბუსი: შედარებითი ლიტერატურათმცოდნეობის მაგისტრანტებისთვის – „მეხსიერების კვლევები და ლიტერატურა“ (ასისტენტ-პროფესორი სალომე პატარიძე) და ფილოლოგიის დოქტორანტებისთვის – „ტრავმა ლიტერატურასა და კულტურაში: თეორიული პოზიციები და ანალიტიკური მიდგომები“ (პროფესორი ლევან ცაგარელი).
გარდა ამისა ბერლინის ჰუმბოლდტისა და ვენის უნივერსიტეტებში კვლევითი მივლინებების შედეგად მომზადდა ათი სამაგისტრო და სამი სადოქტორო ნაშრომი, რომელთა შესახებაც შეხვედრაზე მკვლევართა გუნდის წევრები ისაუბრებენ.
კვლევა განხორციელდა 2022-2025 წლებში შოთა რუსთაველის საქართველოს ეროვნული სამეცნიერო ფონდის ფუნდამენტური კვლევების სახელმწიფო სამეცნიერო გრანტის (№FR-22-793) ფარგლებში.
სამუშაო ენა: ქართული
დრო: 6 აპრილი, 19:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.
2026

ლექციების ციკლი „უახლესი ქართული ლიტერატურა თანამედროვე თეორიული პარადიგმების ჭრილში“
2026-03-20 19:00 - 20:00
20 მარტს, 19:00 საათზე, წიგნის სახლში „ლიგამუსი“ ილიას სახელმწიფო უნივერსიტეტის ლიტერატურათმცოდნების მიმართულების ორგანიზებით იწყება ლექციების ციკლი „უახლესი ქართული ლიტერატურა თანამედროვე თეორიული პარადიგმების ჭრილში“.
პროექტის მიზანია უახლესი ქართული ლიტერატურის კვლევაში თანამედროვე თეორიული მიდგომების გამოყენების შესაძლებლობის წარმოჩენა. სხვადასხვა თაობის ლიტერატურათმცოდნეთა შორის საუკეთესო კვლევითი პრაქტიკის გაზიარება და აკადემიური სინერგიის შექმნა.
მოწვეული ავტორები საკუთარ ნაწარმოებების შექმნისა და თემატიკის შესახებ ისაუბრებენ. მომხსენებლები კი შერჩეული ავტორების ლიტერატურულ ტექსტებზე მეცნიერულ დაკვირვებებს წარმოადგენენ და მათ თეორიული მიდგომების საფუძველზე გააანალიზებენ.
თემები და ავტორები

ავტობიოგრაფიული და ფოტომეხსიერება – ანა კორძაია-სამადაშვილი, ნინო ხარატიშვილი
ურბანული სივრცის სემანტიკა – არჩილ ქიქოძე
მეხსიერების ადგილები და ომის ტრავმა – ეკატერინე ტოგონიძე, ელენე ჯაფარიძე
სექსუალობა და გენდერი – თამთა მელაშვილი, ქეთი ნიჟარაძე
სხეული და ძალაუფლება – დათო გაბუნია
საბჭოთა რეპრესიები – ზაირა არსენიშვილი (ავტორს წარადგენს სოფიო არსენიშვილი)
დუმილი 90-იანებში – ივა ფეზუაშვილი
არქეტიპული სურათ-ხატები და ფენტეზი – ნატო დავითაშვილი

მოდერატორი – სალომე პატარიძე
ორგანიზატორები – სალომე პატარიძე, თეა თალაკვაძე
სამუშაო ენა: ქართული
დრო: 20 მარტი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

ლექციების ციკლი „უახლესი ქართული ლიტერატურა თანამედროვე თეორიული პარადიგმების ჭრილში“ – შეხვედრა არჩილ ქიქოძესთან
2026-03-20 19:00 - 20:00
20 მარტს, 19:00 საათზე, წიგნის სახლში „ლიგამუსი“ ლექციების ციკლის „უახლესი ქართული ლიტერატურა თანამედროვე თეორიული პარადიგმების ჭრილში“ პირველი შეხვედრა გაიმართება არჩილ ქიქოძესთან.
დისკუსიაში მონაწილეობენ შედარებითი ლიტერატურათმცოდნეობისა და ლიტერატურათმცოდნეობის სტუდენტები: ლილი წიქარიშვილი, სალომე ხაჭაპურიძე, მარიამ დიხამინჯია და მარიამ ჩუბინიძე.
პროექტის მიზანია უახლესი ქართული ლიტერატურის კვლევაში თანამედროვე თეორიული მიდგომების გამოყენების შესაძლებლობის წარმოჩენა. სხვადასხვა თაობის ლიტერატურათმცოდნეთა შორის საუკეთესო კვლევითი პრაქტიკის გაზიარება და აკადემიური სინერგიის შექმნა.
მოწვეული ავტორები საკუთარ ნაწარმოებების შექმნისა და თემატიკის შესახებ ისაუბრებენ. მომხსენებლები კი შერჩეული ავტორების ლიტერატურულ ტექსტებზე მეცნიერულ დაკვირვებებს წარმოადგენენ და მათ თეორიული მიდგომების საფუძველზე გააანალიზებენ.
სამუშაო ენა: ქართული
დრო: 20 მარტი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

„ვორდპრესის პოპულარიზაცია საქართველოში – პრობლემები და გამოწვევები“ –WordPress Tbilisi Meetup-ის მეხუთე ღონისძიება
2026-03-21 15:00 - 16:00
21 მარტს, 15:00 საათზე, წიგნის სახლში „ლიგამუსი“ WordPress Tbilisi Meetup-ის ღონისძიებათა ციკლის ფარგლებში გაიმართება პანელური დისკუსია „ვორდპრესის პოპულარიზაცია საქართველოში – პრობლემები და გამოწვევები“ WordPress-ის სააგენტოების დირექტორებთან.
დისკუსიის თემები:

სად არის WordPress დღეს საქართველოში?
WordPress ეკოსისტემის სტრატეგიული განვითარება;
შემდეგი ნაბიჯი – WordCamp?!
WordPress და AI – მომავლის სტრატეგიული მიმართულებები.

შეხვედრა ეწყობა WordPressის დეველოპერებისთვის, სააგენტოების წარმომადგენლებისთვის, ფრილანსერებისთვის, ასევე მათთვის, ვისაც აინტერესებს WordPress ის განვითარება და მომავალი საქართველოში.
რეგისტრაციისთვის ეწვიეთ ბმულს: https://shorturl.at/arTuW
ღონისძიებათა ციკლის მიზანია WordPress-ის, ღია კოდის კულტურის, ციფრული განათლებისა და ტექნოლოგიური ინოვაციების განვითარება საქართველოში.
სამუშაო ენა: ქართული
დრო: 21 მარტი, 15:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

დოქტორანტ ნანა იაშვილის ონლაინლექცია „ჩადებული ცხოვრება“: სახლი, ვალი და ფინანსიალიზაცია საქართველოში“
2026-03-24 17:00 - 18:00
24 მარტს, 17:00 საათზე, ვენის უნივერსიტეტის სოციალური და კულტურული ანთროპოლოგიის დეპარტამენტის დოქტორანტი, ნანა იაშვილი ონლაინ წაიკითხავს ლექციას „ჩადებული ცხოვრება“: სახლი, ვალი და ფინანსიალიზაცია საქართველოში.
ღონისძიებაზე მომხსენებელი წარმოადგენს თავისი სადოქტორო პროექტის კვლევით ჩარჩოსა და წინასწარ მიგნებებს. მოხსენება შეეხება საქართველოში კრედიტისა და ვალის სისტემებს, კერძოდ „სახლის ჩადების“ პრაქტიკას. ნაშრომი იკვლევს საცხოვრისის ფინანსურ აქტივად გარდაქმნის პროცესს, სადაც მსესხებლებად როგორც ბანკები, ისე კერძო პირები („მევახშეები“ და „მოგირავნეები“) გვევლინებიან. კვლევაში გაანალიზებულია, როგორ მოქმედებს აღნიშნული პროცესები შინამეურნეობებსა და ადამიანების ყოველდღიურ ცხოვრებაზე.
ნანა იაშვილს სოციოლოგიისა და სოციალური ანთროპოლოგიის მაგისტრის ხარისხი მიენიჭა ცენტრალური ევროპის უნივერსიტეტში (CEU). იგი არის პლატფორმის „ექსტრაქციის ლანდშაფტები: კაპიტალი, ძალადობა და ქალაქი“ გუნდისა და „ურბანული მომავლის გამოწვევების“ აფილირებული წევრი. მისი სადოქტორო კვლევა ვენის უნივერსიტეტში საქართველოში საცხოვრისთან დაკავშირებულ დავალიანებებს ეძღვნება.
სამუშაო ენა: ინგლისური
ფორმატი: ონლაინ (დეტალებისთვის დაუკავშირდით: mariam.darchiashvili@iliauni.edu.ge )
დრო: 24 მარტი, 17:00 საათი (თბილისის დროით)
დასწრება თავისუფალია.

მკვლევარ გიორგი ხეოშვილის მოხსენება „რუსულ რელიგიურ მოდერნიზმში შემუშავებული სქესის თეორიათა ზოგიერთი იდეის რეცეფცია გრიგოლ რობაქიძის შემოქმედებაში“
2026-03-26 17:00 - 18:00
26 მარტს, 17:00 საათზე, ილიას სახელმწიფო უნივერსიტეტის ავსტრიულ ბიბლიოთეკაში სავლე წერეთლის ფილოსოფიის ინსტიტუტის მკვლევარი გიორგი ხეოშვილი ყოველკვირეული სემინარების ფარგლებში წაიკითხავს მოხსენებას „რუსულ რელიგიურ მოდერნიზმში შემუშავებული სქესის თეორიათა ზოგიერთი იდეის რეცეფცია გრიგოლ რობაქიძის შემოქმედებაში“.
მოხსენება ეხება გრიგოლ რობაქიძის (1880-1962), როგორც XX საუკუნის პირველი ათწლეულების ქართულ კულტურაში მოდერნისტული მხატვრულ-ფილოსოფიური იდეების უმთავრესი გამავრცელებლის, შემოქმედებას. რობაქიძე მიზანმიმართულად ცდილობდა ევროპაში გაფორმებული ამ ახალი მიმდინარეობის დანერგვას ქართული საზოგადოების მხატვრულ ცნობიერებაში.
კვლევის მიზანია, აჩვენოს ვ. როზანოვისა (1856-1919) და ნ. ბერდიაევის (1874-1948) შემოქმედების გავლენა გრიგოლ რობაქიძის ტექსტებზე. აღნიშნული მოაზროვნეები დიდ ადგილს უთმობდნენ სქესის ფენომენის ფილოსოფიურ-რელიგიურ ანალიზს, რაც ქართველი მწერლის მხატვრული შემოქმედებისთვისაც ყოფიერების მითოლოგიურ საფუძვლად და უმთავრეს თემად იქცა. მომხსენებელი შეეცდება წარმოაჩინოს სქესის შესახებ რობაქიძისეული სპეციფიკური განაზრებები და მათზე რუსული რელიგიური მოდერნიზმის ცალკეული იდეების რეცეფცია.
სამუშაო ენა: ქართული
დრო: 26 მარტი, 17:00 საათი
ადგილმდებარეობა: ილიას სახელმწიფო უნივერსიტეტის ავსტრიული ბიბლიოთეკა (S507 აუდიტორია), გ. წერეთლის გასასვლელი N1-3
დასწრება თავისუფალია.

კავკასიის ეთნობოტანიკის სერია Springer-ის გამომცემლობაში
2026-03-27 18:00 - 19:00
27 მარტს, 18:00 საათზე, ილიას სახელმწიფო უნივერსიტეტის G106 დარბაზში გაიმართება გამომცემლობა Springer-ში გამოქვეყნებული სერიის “Ethnobotany of the Caucasus” (რვატომეული) განახლებული გამოცემის პრეზენტაცია.
ეთნობოტანიკის სერია სხვადასხვა ქვეყნის 44 ავტორმა შექმნა. რვატომეულის მთავარი ავტორები და სერიის რედაქტორები არიან ილიას სახელმწიფო უნივერსიტეტის პროფესორები და ნიკო კეცხოველის სახელობის ბოტანიკის ინსტიტუტის მკვლევრები.
კავკასიის ეთნობოტანიკა პირველი და ჯერჯერობით ერთადერთი საერთაშორისო სამეცნიერო სერიაა გამომცემლობა Springer-ში. მისი დაარსება და წარმატებით განხორციელება ილიას უნივერსიტეტის უმნიშვნელოვანესი სამეცნიერო მიღწევაა. 2018 წელს პროფ. რაინერ ბუსმანის მიერ დაარსებული ეთნობოტანიკის კვლევითი ცენტრი ერთადერთია კავკასიაში, რომელიც რეგიონის უძველეს და უმდიდრეს ეთნომემკვიდრეობას იკვლევს.
სერიის მთავარი რედაქტორი, ილიას სახელმწიფო უნივერსიტეტის პროფესორი რაინერ ბუსმანი, სტენფორდის უნივერსიტეტის მეცნიერთა ინდივიდუალური რეიტინგის მიხედვით მსოფლიოს ყველაზე გავლენიან მკვლევართა 2%-ში შედის.
პროფესორ რაინერ ბუსმანისა და ეთნობოტანიკის კვლევით ცენტრს უკავშირდება საქართველოში ყველაზე მაღალრეიტინგული ჟურნალის “Ethnobotany Research and Applications“ გამოცემა. აღნიშნული ჟურნალი 2018 წლიდან ილიას სახელმწიფო უნივერსიტეტის აფილაციით გამოდის და მისი სკოპუსის ციტირების ინდექსია 3,9 (ჟურნალის ბმული: https://tinyurl.com/2u4hvmat).
კავკასიის ეთნობოტანიკის სერია ეძღვნება ორ გამორჩეულ პიროვნებას, უდიდეს ქართველ მეცნიერს, ილიას სახელმწიფო უნივერსიტეტის ემერიტუს-პროფესორ გია ნახუცრიშვილსა (†) და ბატონ ნიკოლოზ (კოლია) ხეცურიანს, ბაკურიანის ალპური ბოტანიკური ბაღისა და კვლევითი ცენტრის დაუღალავ მცველს.
ვრცლად Springer-ის ეთნობოტანიკის სერიის შესახებ: https://tinyurl.com/3kxdyzym
სამუშაო ენები: ქართული და ინგლისური
დრო: 27 მარტი, 18:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის გასასვლელი N1-3
დასწრება თავისუფალია.

დოქტორანტ მარიამ ცაავას სადისერტაციო ნაშრომის დაცვა
2026-03-30 17:00 - 18:00
30 მარტს, 17:00 საათზე, ილიას სახელმწიფო უნივერსიტეტის G106 დარბაზში საბუნებისმეტყველო მეცნიერებებისა და მედიცინის ფაკულტეტის მოლეკულური ბიოლოგიისა და ნეირომეცნიერებების სადოქტორო პროგრამის დოქტორანტი მარიამ ცაავა დაიცავს სადისერტაციო ნაშრომს „COVID-19 პანდემიის ხანმოკლე და გრძელვადიანი ეფექტები ძილსა და ფსიქოფიზიოლოგიურ ჯანმრთელობაზე“.
სამეცნიერო ხელმძღვანელები
ილიას სახელმწიფო უნივერსიტეტის პროფესორი ნატო დარჩია და ასოცირებული პროფესორი თამარ ბასიშვილი
სამუშაო ენა: ქართული
დრო: 30 მარტი, 17:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის გასასვლელი N1-3
დასწრება თავისუფალია.

დოქტორ კონრად შიეკიერსკის მოხსენება „საკრალური ტექსტების აგენტობა და მატერიალურობა სომხურ ქრისტიანობაში“
2026-03-31 17:00 - 18:00
31 მარტს, 17:00 საათზე, ილიას სახელმწიფო უნივერსიტეტის A103 აუდიტორიაში ანთროპოლოგიის კვლევითი ცენტრისა და სოციალური და კულტურული ანთროპოლოგიის სადოქტორო პროგრამის ორგანიზებით ლონდონის სამეფო კოლეჯის დოქტორი კონრად შიეკიერსკი წაიკითხავს მოხსენებას „საკრალური ტექსტების აგენტობა და მატერიალურობა სომხურ ქრისტიანობაში“.
მომხსენებელი განიხილავს სომხური ქრისტიანული წიგნებისა და გრაგნილების სოციალურ ცხოვრებას. ისინი მოქმედებენ როგორც წმინდა საგნები-არსებები (thing-beings) და მიეწერებათ ზებუნებრივი ძალა და აგენტობა (agency), ასევე აქვთ საკუთარი ცხოვრების ისტორია. დოქტ. კონრად შიეკიერსკი მატერიალური რელიგიის შესახებ არსებულ ლიტერატურასა და ეთნოგრაფიულ მაგალითებზე დაყრდნობით უპასუხებს შეკითხვებს: რა არის ეს ტექსტები, რას აკეთებს და როგორ უკავშირდება ისინი ადამიანებს.
განხილული იქნება ფენომენი „სახლის წმინდანებისა“, რომელთაც პატივს სცემენ სომხეთის არაოფიციალურ სალოცავებსა და სომხებით დასახლებულ საქართველოს რეგიონებში.
კვლევა ასევე შეეხება ერევანში მდებარე მატენადარანს (მესროპ მაშტოცის სახელობის ძველი ხელნაწერთა ინსტიტუტი), სადაც დაცული ზოგიერთი რელიგიური ტექსტი ინარჩუნებს ძლევამოსილ საგან-არსებათა ტრადიციულ როლს და, როგორც ეროვნული მემკვიდრეობის ძვირფასი ნიმუში, იზიდავს არა მხოლოდ ვიზიტორებს, არამედ მომლოცველებსაც.
კონრად შიეკიერსკის სოციალური ანთროპოლოგიის დოქტორის ხარისხი მინიჭებული აქვს ლონდონის სამეფო კოლეჯში (თეოლოგიისა და რელიგიური კვლევების დეპარტამენტი). არის რამდენიმე სამეცნიერო გამოცემის თანარედაქტორი, მათ შორისაა: „სომხეთი: თანამედროვე კულტურა ანთროპოლოგიური პერსპექტივიდან“ (2014), „სომხები პოსტსოციალისტურ ევროპაში“ (2016) და ჟურნალის Entangled Religions სპეციალური ნომერი „რელიგია და პანდემია“ (2022).
სამუშაო ენა: ინგლისური
დრო: 31 მარტი, 17:00 საათი
ადგილმდებარეობა: ილიას სახელმწიფო უნივერსიტეტი, A103 აუდიტორია, ი. ჭავჭავაძის გამზ. N32
დასწრება თავისუფალია.

ფილოსოფიური სემინარი − ანა ლომაძის მოხსენება „რა არის გონების აქტი: ობიექტის შემეცნება თუ მასთან თანყოფნა? დუნს სკოტი ადამიანის გონებრივი შესაძლებლობების შესახებ“
2026-04-02 17:00 - 18:00
2 აპრილს, 17:00 საათზე, ილიას სახელმწიფო უნივერსიტეტის ავსტრიულ ბიბლიოთეკაში სავლე წერეთლის ფილოსოფიის ინსტიტუტის ასისტენტ-მკვლევარი ანა ლომაძე ყოველკვირეული სემინარების ფარგლებში წაიკითხავს მოხსენებას „რა არის გონების აქტი: ობიექტის შემეცნება თუ მასთან თანყოფნა? დუნს სკოტი ადამიანის გონებრივი შესაძლებლობების შესახებ“.
მოხსენება ეხება XIII-XIV საუკუნეების სქოლასტიკოსის, დუნს სკოტის მიხედვით გონების უმაღლეს გამოვლინებას, ინტუიციურ აქტს. ამ დროს გონებას ობიექტი არა შუამავალი „ხატის“, ფორმა-სახის (species intelligibilis), მეშვეობით, არამედ პირდაპირ, უშუალოდ უკავშირდება. ეს პროცესი უბრალოდ ცოდნის მიღება კი არა, არამედ ყოფნის მოდუსია, რომელიც ობიექტთან უშუალო მიმართებას და მასთან ერთად ყოფნას გულისხმობს.
კვლევის მიზანია აჩვენოს, რომ ამქვეყნად ადამიანის გონებას ასეთი პირდაპირი კავშირის დამყარება მხოლოდ თავის აზრებსა და სურვილებთან შეუძლია, ნებისმიერი ცალკეული საგანი კი ადამიანური შემეცნების მიღმა რჩება. როცა გონება საგანთან უშუალო თანყოფნას ვერ ახერხებს, ცოდნის შექმნა მხოლოდ „მეორად გამოსავლად“ გვევლინება.
მომხსენებელი ყურადღებას გაამახვილებს იმაზე, რომ, მიუხედავად გონების შეზღუდულობისა, ობიექტთან უშუალო კავშირი მაინც მიიღწევა ნებელობის მეშვეობით.
სამუშაო ენა: ქართული
დრო: 2 აპრილი, 17:00 საათი
ადგილმდებარეობა: ილიას სახელმწიფო უნივერსიტეტის ავსტრიული ბიბლიოთეკა (S507 აუდიტორია), გ. წერეთლის გასასვლელი N1-3
დასწრება თავისუფალია.

პროფესორ გიორგი სანიკიძისა და ასისტენტ-მკვლევარ ნიკო ქელბაქიანის მოხსენება „ირანის კრიზისი: მიზეზები, დაპირისპირებულ მხარეთა ინტერესები და მოვლენათა განვითარების სავარაუდო სცენარები“
2026-04-03 16:00 - 18:00
3 აპრილს, 16:00 საათზე, ილიას სახელმწიფო უნივერსიტეტის T102 დარბაზში გ. წერეთლის აღმოსავლეთმცოდნეობის ინსტიტუტის მუდმივმოქმედი სემინარის ფარგლებში გაიმართება სხდომა თემაზე: „ირანის კრიზისი: მიზეზები, დაპირისპირებულ მხარეთა ინტერესები და მოვლენათა განვითარების სავარაუდო სცენარები“.
მოხსენებებს წაიკითხავენ გ. წერეთლის აღმოსავლეთმცოდნეობის ინსტიტუტის დირექტორი, ილიას სახელმწიფო უნივერსიტეტის პროფესორი გიორგი სანიკიძე და აღმოსავლეთმცოდნეობის ინსტიტუტის ასისტენტ-მკვლევარი, ილიაუნის დოქტორანტი ნიკო ქელბაქიანი.
სემინარზე განხილული იქნება კრიზისის გამომწვევი მიზეზები, ირანში ამჟამად არსებული სიტუაცია, დაპირისპირებულ მხარეთა ინტერესები და მოვლენათა განვითარების სხვადასხვა სავარაუდო სცენარი. მომხსენებლები ისაუბრებენ მიმდინარე ომის პოლიტიკურ და ეკონომიკურ მნიშვნელობაზე როგორც რეგიონული, ისე საერთაშორისო თვალსაზრისით.
ყურადღება გამახვილდება ირანის ისლამური რესპუბლიკის მმართველობის სისტემის სპეციფიკასა და იმ ცვლილებებზე, რომლებიც ომმა სისტემის შიგნით გამოიწვია. საუბარი შეეხება ასევე ირანის ოპოზიციურ ძალებსა და მათ პოლიტიკურ მიზნებს როგორც ქვეყნის შიგნით, ისე მის გარეთ.
სამუშაო ენა: ქართული
დრო: 3 აპრილი, 16:00-18:00 საათი
ადგილმდებარეობა: ილიას სახელმწიფო უნივერსიტეტის T102 დარბაზი, ი. ჭავჭავაძის გამზ. N45
დასწრება თავისუფალია.

ლექციების ციკლი „უახლესი ქართული ლიტერატურა თანამედროვე თეორიული პარადიგმების ჭრილში“ – შეხვედრა თამთა მელაშვილთან
2026-04-03 19:00 - 20:00
3 აპრილს, 19:00 საათზე, წიგნის სახლში „ლიგამუსი“ ლექციების ციკლის „უახლესი ქართული ლიტერატურა თანამედროვე თეორიული პარადიგმების ჭრილში“ მეორე შეხვედრა გაიმართება თამთა მელაშვილთან.
დისკუსიაში მონაწილეობას მიიღებენ შედარებითი ლიტერატურათმცოდნეობის მიმართულების სტუდენტები – მაია ლომიძე, ნინი მიქელაძე, გვანცა თულაშვილი, ამავე მიმართულების მაგისტრი მეკო მეტრეველი. თამთა მელაშვილის ტექსტებთან ერთად განხილული იქნება ქეთი ნიჟარაძის შემოქმედება.
პროექტის მიზანია უახლესი ქართული ლიტერატურის კვლევაში თანამედროვე თეორიული მიდგომების გამოყენების შესაძლებლობის წარმოჩენა. სხვადასხვა თაობის ლიტერატურათმცოდნეთა შორის საუკეთესო კვლევითი პრაქტიკის გაზიარება და აკადემიური სინერგიის შექმნა.
მოწვეული ავტორები საკუთარი ნაწარმოებების შექმნისა და თემატიკის შესახებ ისაუბრებენ, მომხსენებლები კი შერჩეული ავტორების ლიტერატურულ ტექსტებზე მეცნიერულ დაკვირვებებს წარმოადგენენ და მათ თეორიული მიდგომების საფუძველზე გააანალიზებენ.
სამუშაო ენა: ქართული
დრო: 3 აპრილი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

ორდღიანი საგანმანათლებლო გამოფენა ილიაუნიში
2026-04-04 15:00 - 18:00
ილიაუნი განათლებისთვის, ილიაუნი მეცნიერებისთვის
4-5 აპრილს ილიას სახელმწიფო უნივერსიტეტი გიწვევთ ილიაუნის სამეცნიერო კვლევების, საგანმანათლებლო პროგრამების, კვლევითი ლაბორატორიებისა და რესურსების გამოფენაზე.
გაინტერესებთ

როგორ არის მოწყობილი სამყარო? რას და როგორ ცვლიდა ადამიანი ცოდნით და რისი შეცვლა შეუძლია მომავალში?
როგორ ვიკვლიოთ/დავიცვათ უმდიდრესი კულტურული და ენობრივი მემკვიდრეობა?
როგორ ვიკვლიოთ/შევინარჩუნოთ ჩვენი უნიკალური ბიომრავალფეროვნება?
როგორ მოქმედებს კლიმატის ცვლილება ჩვენს გარემოსა და ჯანმრთელობაზე?
როგორ ავირიდოთ დაავადებების განვითარება და გართულება? რატომ შეიძლება იყოს გარემო ჩვენთვის მავნე და როგორ შეგვიძლია შევამციროთ რისკი?
როგორ ვიყენებთ თანამედროვე ტექნოლოგიებს კვლევასა და სწავლებაში?

ამ კითხვებზე საპასუხოდ გაეცანით უახლეს კვლევებს ილიაუნის მაღალტექნოლოგიურ ლაბორატორიებსა და სახელოსნოებში პროფესორ-მასწავლებლებთან და სტუდენტებთან ერთად.
აირჩიეთ თქვენთვის საინტერესო ლაბორატორია/საგანმანათლებლო ტური ილიაუნის პროფესორებისა და სტუდენტების მეგზურობით.
კვლევითი ლაბორატორიები

საქართველოსა და კავკასიის მყინვარული სისტემები, გლობალური კლიმატური ცვლილებების საშიშროებები (გლაციოლოგიური ცენტრი);
ბუნებრივი კატასტროფები, სეისმური საფრთხეები და უწყვეტი მონიტორინგის სისტემა (დედამიწის შემსწავლელი მეცნიერებების ინსტიტუტი და სეისმური მონიტორინგის ეროვნული ცენტრი);
შავი ზღვის ეკოსისტემა, მაღალმთის ეკოლოგია (ბოტანიკის ინსტიტუტი, ზოოლოგიის ინსტიტუტი, ეკოლოგიის ინსტიტუტი, ილიაუნის კვლევითი გემი „წმინდა ილია“);
გარეულ ცხოველთა და გადამფრენ ფრინველთა ინფექციები, ადამიანის პათოგენები (ადამიანის პათოგენების კვლევის ლაბორატორია, გარეულ ცხოველთა დაავადებების კვლევითი ცენტრი, მოლეკულურ-გენეტიკური ლაბორატორია);
ადამიანის ჯანმრთელობა და მისი პრობლემების მიზეზის დადგენა (მედიცინის და საზოგადოებრივი ჯანმრთელობის ინსტიტუტი, ძილ-ღვიძილის ლაბორატორია, ქიმიური ბიოლოგიის ინსტიტუტი);
ცხოველთა ქცევა (ეკოლოგიის ინსტიტუტი, ზოოლოგიის ინსტიტუტი);
ხეები და მათი კვლევა, მონიტორინგი (დენდროლაბი);
კვების პროდუქტების უსაფრთხოება (გენმოდიფიცირებული ორგანიზმების დეტექციისა და ქიმიური ტოქსიკურობის შეფასების ლაბორატორია);
ასტრონომია და ასტროფიზიკა (კოსმოსური კვლევების ცენტრი);
ასევე, ფიზიკის, ქიმიის, ბიოქიმიის, ფიზიოლოგიის, ზოოლოგიის, მოლეკულურ-გენეტიკური და სხვა ლაბორატორიები.

ტექნოლოგიური და სასწავლო სივრცეები

ილიაუნის ტექნოლოგიის სკოლა – ილიაუნის ტექნოლოგიის სკოლის კომპიუტერული და ელექტრული ინჟინერიის, სტუდენტური დიზაინის, ჰიდრავლიკის, სტრუქტურული და გეოტექნიკური ლაბორატორიები;
საუნივერსიტეტო მონაცემთა ანალიზის ცენტრი –საქართველოში ერთადერთი ცენტრი მოცულობითი მონაცემების დამუშავების, ხელოვნური ინტელექტის ტექნოლოგიების შექმნის და დანერგვის მიმართულებით;
SALiS-ის საბუნებისმეტყველო განათლების კვლევითი ცენტრი და სასწავლო ლაბორატორია – თანამედროვე სენსორული ტექნოლოგიებით აღჭურვილი სივრცე, სადაც ილიაუნის ფიზიკის, ბიოლოგიისა და ბუნებისმეტყველების მომავალი მასწავლებლები ეუფლებიან საბუნებისმეტყველო მეცნიერებების სწავლების ინოვაციურ მეთოდებს;
ფაბლაბი – ინოვაციური სამრეწველო და ტექნოლოგიური ლაბორატორია, აღჭურვილი თანამედროვე ციფრული ტექნოლოგიებით, 3D პრინტერებით, ლაზერული მჭრელით და სხვა დანადგარებით;
უნილაბი – ინოვაციური ტექნოლოგიების კიბერლაბორატორია სასწავლო კურსებითა და პროფესიული აქსელერაციის პროგრამებით.

ჰუმანიტარული და ინტერდისციპლინური კვლევები

შავი ზღვისა და კავკასიის კულტურული სემანტიკის კვლევა – ილიაუნის საპრეზენტაციო სივრცეში პროფესორები ისაუბრებენ კულტურული მემკვიდრეობის ძეგლების დაცვის, არქეოლოგიური აღმოჩენების, შავი ზღვისა და კავკასიის კულტურული სემანტიკის კვლევების და სხვა მიღწევების შესახებ (G106 დარბაზი);
ციფრული ჰუმანიტარიისა და ქართველოლოგიის სახელოსნო – ნახავთ, როგორ იქმნება უმდიდრესი ქართული და ქართველური ენების ციფრული ტრანსფორმაციის ინსტრუმენტები, ენის კორპუსები და ბუნებრივი თანამედროვე მე-4 დონის ციფრული გამოცემები, გაეცნობით უახლეს ქართველოლოგიურ კვლევებს, პროსოპოგრაფიულ და სხვა მონაცემთა ბაზებს, მათი შექმნის მეთოდოლოგიას;
EMLEX – ლექსიკოგრაფიის სტენდი – გსმენიათ, რომ ევროპის შვიდ უნივერსიტეტში ამჟამად სულხან-საბა ორბელიანის ნაკადი სწავლობს? გაინტერესებს, როგორ შეგიძლიათ ისწავლოთ ევროპული ლექსიკოლოგიის სამაგისტრო პროგრამაზე და მიიღოთ თანამედროვე განათლება ილიას უნივერსიტეტსა და პარტნიორ ევროპულ უნივერსიტეტში? გაინტერესებთ, როგორ იქმნება თანამედროვე ქართული ტერმინოლოგია, ეწვიეთ EMLEX-ის სტენდს;
ლიტერატურისა და კინოს კუთხე – მათთვის, ვისაც უყვარს კინო და ლიტერატურა: რა წავიკითხოთ, როგორ ვუყუროთ კინოს (G კორპუსის ფოიე);
უმაღლესი კვლევების ცენტრი – აკადემიური დისკუსიების სივრცე კულტურის, ისტორიის, პოლიტიკის, დემოკრატიის, ადამიანთა უფლებების და პრაქტიკული ფილოსოფიის შესახებ (S კორპუსი, დარბაზი 800).

სამეცნიერო გამოცემები
სამკითხველო სივრცეში გაეცნობით ცნობილი ევროპული საუნივერსიტეტო გამომცემლობების: შპრინგერი, ბრილი, ბრეპოლსი სამეცნიერო კვლევების სერიებს და ასევე ილიაუნის გამომცემლობის მონოგრაფიებსა და სამეცნიერო ჟურნალებს.
ქართულენოვანი საგანმანათლებლო პროგრამები, ერთობლივი და ორმაგი ხარისხის საერთაშორისო პროგრამები

ილიაუნის პროფესორები და კურსდამთავრებულები მოგიყვებიან საგანმანათლებლო პროგრამების შესახებ, რატომ არის ეს პროგრამები გამორჩეული და რას გამოიწვევს მათზე მიღების შეზღუდვა;
ერთობლივი და ორმაგი ხარისხის საერთაშორისო პროგრამების სტენდზე ნახავთ 19 მიმართულების პროგრამებს, რომელთაც ილიაუნი აშშ-ის და ევროპის (გერმანია, ავსტრია, საფრანგეთი, დიდი ბრიტანეთი, ესპანეთი, ბელგია, იტალია, პორტუგალია, უნგრეთი) ცნობილ უნივერსიტეტებთან თანამშრომლობით ახორციელებს.

თარიღი: 4 აპრილი, 15:00-18:00 საათი, 5 აპრილი, 15:00-17:00 საათი
ადგილმდებარეობა: ილიას სახელმწიფო უნივერსიტეტის T (ტექნოლოგიური), G და E კორპუსები (ი.ჭავჭავაძის გამზ N45)
დასწრება თავისუფალია.

დოქტორ ნატალია პაულოვიჩის ონლაინმოხსენება „ყოველდღიური ცხოვრების ეკოლოგია: ადგილობრივი კვების პრაქტიკები გარემოსდაცვითი საფრთხეების პირობებში რაჭა-ლეჩხუმისა და ქვემო სვანეთის რეგიონში“
2026-04-07 17:00 - 18:00
7 აპრილს, 17:00 საათზე, ილიას სახელმწიფო უნივერსიტეტის ანთროპოლოგიის კვლევითი ცენტრისა და სოციალური და კულტურული ანთროპოლოგიის სადოქტორო პროგრამის ორგანიზებით დოქტორი ნატალია პაულოვიჩი ონლაინ წაიკითხავს მოხსენებას „ყოველდღიური ცხოვრების ეკოლოგია: ადგილობრივი კვების პრაქტიკები გარემოსდაცვითი საფრთხეების პირობებში რაჭა-ლეჩხუმისა და ქვემო სვანეთის რეგიონში“.
მოხსენება დაფუძნებულია მომავალ სამეცნიერო პროექტზე, რომელიც შეისწავლის, თუ როგორ უმკლავდება დარიშხანით დაბინძურებულ ტერიტორიებზე (რაჭა-ლეჩხუმსა და ქვემო სვანეთში) მცხოვრები მოსახლეობა გარემოსდაცვით საფრთხეებს ყოველდღიურ ცხოვრებაში.
კვლევის მთავარი ფოკუსია საკვების მოპოვების, მომზადებისა და მოხმარების პრაქტიკები, აგრეთვე ადგილობრივი მოსახლეობის მიერ ეკოლოგიური კრიზისისა და ტოქსიკურობის აღქმა.
დოქტორი ნატალია პაულოვიჩი პოლონეთის მარია გჟეგოჟევსკას სახელობის უნივერსიტეტის ასისტენტ-პროფესორია. მისი სამეცნიერო სპეციალიზაცია მოიცავს გენდერის კვლევებს, კვების ანთროპოლოგიასა და სოციოლოგიას, აგრეთვე აღმოსავლეთ ევროპის კვლევებს. 2018 წელს მან პოლონეთის მეცნიერებათა აკადემიაში სოციოლოგიის დოქტორის ხარისხი მოიპოვა. საველე სამუშაოებს ახორციელებდა საქართველოსა და ბელარუსში. ავტორია არაერთი სამეცნიერო პუბლიკაციისა და წიგნისა „აგენტობის გემო: კულინარია, გენდერი და სოციალური ცვლილება საქართველოში“ (Palgrave MacMillan, 2025).
ფორმატი: ონლაინ
სამუშაო ენა: ინგლისური
დრო: 7 აპრილი, 17:00 საათი
დასწრება თავისუფალია.
ლექციაზე დასწრების მსურველები დაუკავშირდით ორგანიზატორს ელფოსტაზე: mariam.darchiashvili@iliauni.edu.ge

DSP myPlayground - AI-სთან ინტეგრირებული DSP მიკროპლატფორმა
2026-04-08 13:00 - 14:00
8 აპრილს, 13:00 საათზე, ილიას სახელმწიფო უნივერსიტეტის T201 ლაბორატორიულ სივრცეში დავით ჩხაიძე გამართავს პრეზენტაციას: „DSP myPlayground – ხელოვნურ ინტელექტთან ინტეგრირებული, ციფრული სიგნალების დამუშავების (DSP) მიკროპლატფორმა“.
პრეზენტაციის მიზანია, სტუდენტებში სისტემური აზროვნების განვითარება, რაც განხორციელდება შემდეგი ციკლის საფუძველზე:
არქიტექტურა → მოდელირება → შედეგი → ანალიზი.
ასეთი მიდგომით, AI ამცირებს კოდის წერის ტექნიკურ ბარიერს და სტუდენტებს საშუალებას აძლევს ფოკუსირდნენ სისტემის პროექტირებასა და მიღებული მონაცემების კრიტიკულ ანალიზზე.
პრეზენტაციას გაუძღვება ბიზნესის, ტექნოლოგიისა და განათლების ფაკულტეტის ტექნოლოგიის სკოლის კომპიუტერული და ელექტრული ინჟინერიის ლაბორატორიული სივრცეების ხელმძღვანელი დავით ჩხაიძე.
სამუშაო ენა: ქართული
დრო: 8 აპრილი, 13:00 საათი
ადგილმდებარეობა: ილიას სახელმწიფო უნივერსიტეტის T201 ლაბორატორიული სივრცე, ი. ჭავჭავაძის გამზ. N45
დასწრება თავისუფალია.

მკვლევარ ირაკლი ფაღავას მოხსენება „სამონეტო ემისიების ახალი ცენტრი: თურქ-სელჩუკების ფორპოსტი საქართველოში“
2026-04-08 17:00 - 2026-04-14 18:00
8 აპრილს, 17:00 საათზე, ილიას სახელმწიფო უნივერსიტეტის S კორპუსის სხდომათა დარბაზში (N201/202) გ. წერეთლის აღმოსავლეთმცოდნეობის ინსტიტუტის მუდმივმოქმედი სემინარის ფარგლებში ინსტიტუტის ასოცირებული მკვლევარი ირაკლი ფაღავა წაიკითხავს მოხსენებას „სამონეტო ემისიების ახალი ცენტრი: თურქ-სელჩუკების ფორპოსტი საქართველოში“.
მოხსენება ეფუძნება ეპიგრაფიკულ და სრულიად აქამდე გამოუქვეყნებელ ნუმიზმატიკურ მასალას. ახალი პირველწყაროები განსხვავებულად წარმოგვიდგენს საქართველოსა და რეგიონის პოლიტიკურ და ეკონომიკურ ისტორიას XI საუკუნის უკანასკნელ მესამედში.
სამუშაო ენა: ქართული
დრო: 8 აპრილი, 17:00-18:30 საათი
ადგილმდებარეობა: ილიას სახელმწიფო უნივერსიტეტის S კორპუსი, სხდომათა დარბაზი N201/202, გ. წერეთლის გასასვლელი N1-3
დასწრება თავისუფალია.

ღია კარის დღე – კომუნიკაციის, ენისა და მეტყველების თერაპიის სამაგისტრო პროგრამა
2026-04-16 19:00 - 20:00
16 აპრილს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება კომუნიკაციის, ენისა და მეტყველების თერაპიის სამაგისტრო პროგრამის ღია კარის დღე.
შეხვედრა განკუთვნილია მათთვის, ვინც დაინტერესებულია აღნიშნული სამაგისტრო პროგრამით და სურს დეტალურად გაეცნოს სასწავლო პროცესსა და პროგრამის დასრულების შემდეგ არსებულ შესაძლებლობებს.
დამსწრეებს შესაძლებლობა ექნებათ, ლექტორებისგან მოისმინონ დეტალური ინფორმაცია პროგრამის უპირატესობების შესახებ და მიიღონ პასუხები მათთვის საინტერესო შეკითხვებზე.
ფორმატი: ჰიბრიდული
ონლაინ დასასწრებად: https://shorturl.at/0Wl55
Meeting ID: 868 7482 1529
Passcode: [REDACTED]
დრო: 16 აპრილი, 19:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

ქართული ენის დღისადმი მიძღვნილი ღონისძიება
2026-04-17 16:00 - 18:00
17 აპრილს, 16:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ლექსიკოგრაფიისა და ენობრივი ტექნოლოგიების ცენტრის ორგანიზებით ქართული ენის დღისადმი მიძღვნილი ღონისძიება გაიმართება.
დღის წესრიგი:

კონკურსის „შექმენი ქართული ტერმინი“ მეექვსე ტურის გამარჯვებულთა დაჯილდოება;
იტალიურ-ქართული სასწავლო ონლაინლექსიკონის წარდგენა.

ლექსიკონი შეიქმნა იტალიურ გამომცემლობა „ძანიკელისთან“ თანამშრომლობით.
გამოცემის წარდგენაში მონაწილეობას მიიღებს „ძანიკელის“ რედაქტორი, დოქტორი ჯონ ჯონსონი.
სამუშაო ენები: ქართული, იტალიური, ინგლისური
დრო: 17 აპრილი, 16:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

ლექციების ციკლი „უახლესი ქართული ლიტერატურა თანამედროვე თეორიული პარადიგმების ჭრილში“ – ზაირა არსენიშვილის შემოქმედების განხილვა
2026-04-17 19:00 - 20:00
17 აპრილს, 19:00 საათზე, წიგნის სახლში „ლიგამუსი“ ლექციების ციკლის „უახლესი ქართული ლიტერატურა თანამედროვე თეორიული პარადიგმების ჭრილში“ მესამე შეხვედრაზე ზაირა არსენიშვილის შემოქმედებაზე ისაუბრებს სოფიო არსენიშვილი.
დისკუსიაში მონაწილეობას მიიღებენ ილიაუნის შედარებითი ლიტერატურათმცოდნეობის მიმართულების სტუდენტი დიანა თხინვალელი, ამავე მიმართულების მაგისტრანტები – ნინი ბუკია და ანკა გიორგიობიანი, ასევე დოქტორანტი ნინა ბოკუჩავა.
სამუშაო ენა: ქართული
დრო: 17 აპრილი, 19:00 საათი
ადგილმდებარეობა: წიგნის სახლი „ლიგამუსი”, ი.ჭავჭავაძის გამზ. N32
დასწრება თავისუფალია.

ვორკშოპი „გაიცანით ავსტრიელები და ქართველები, კომუნიკაცია და კულტურა – რაზე ვსაუბრობთ?“
2026-04-17 19:00 - 21:00
17 აპრილს, 19:00 საათზე, ილიას სახელმწიფო უნივერსიტეტის E207 აუდიტორიაში გაიმართება ინტერაქტიული ვორკშოპი „გაიცანით ავსტრიელები და ქართველები, კომუნიკაცია და კულტურა – რაზე ვსაუბრობთ?“.
ვორკშოპზე განხილული იქნება შემდეგი საკითხები:

რა ახასიათებს ბიზნესს ავსტრიასა და საქართველოში დღეს;
რა გავლენას ახდენს საერთაშორისო მოვლენები და კულტურული განსხვავებები ბიზნესზე;
რა უნდა გავითვალისწინოთ ინტერკულტურული კომუნიკაციის დროს კორპორაციულ კონტექსტში;
როგორია მუშაობის ავსტრიული სტილი და რას ფიქრობენ ახალგაზრდა პროფესიონალები საქართველოში.

მომხსენებლები:
პროფესორი ალექსანდერ ბურკა (PhD, M.A.) – ავსტრიის ბურგენლანდის გამოყენებითი მეცნიერებების უნივერსიტეტის საერთაშორისო ბიზნესკომუნიკაციის პროფესორი. უძღვება საერთაშორისო კომპეტენციების, ინტერკულტურული მენეჯმენტის კურსებს. აქვს მსოფლიოს 60-ზე მეტ ქვეყანაში საერთაშორისო ორგანიზაციებსა და კომპანიებში მუშაობის 25-წლიანი პროფესიული გამოცდილება.
პროფესორი ნინა ტრინკლი – ავსტრიის ბურგენლანდის გამოყენებითი მეცნიერებების უნივერსიტეტის საერთაშორისო ბიზნესურთიერთობების სამაგისტრო პროგრამის დირექტორი. ხელმძღვანელობს კურსებს სტრატეგიულ მენეჯმენტში, საერთაშორისო მარკეტინგსა და კვლევის მეთოდებში. აქვს 15 წელზე მეტი ხნის გამოცდილება როგორც უმაღლეს განათლებაში, ისე სამომხმარებლო მარკეტინგის, სწრაფი მოხმარების პროდუქტების (FMCG) და სატელეკომუნიკაციო ინდუსტრიის მიმართულებით.
სამუშაო ენა: ინგლისური
დრო: 17 აპრილი, 19:00-21:00 საათი
ადგილმდებარეობა: ილიას სახელმწიფო უნივერსიტეტის E207 აუდიტორია, ი. ჭავჭავაძის გამზ. N45
დასწრება თავისუფალია.

მოსწავლეთა კონფერენცია ფიზიკაში
2026-04-18 12:00 - 13:00
18 აპრილს, 12:00 საათზე, ილიას სახელმწიფო უნივერსიტეტის G106 დარბაზში ილიაუნის ორგანიზებითა და შოთა რუსთაველის საქართველოს ეროვნული სამეცნიერო ფონდის ფინანსური მხარდაჭერით პროექტის „შევიმეცნოთ ჩვენი სამყარო პირველი წამებიდან დღემდე და მომავალში“ ფარგლებში გაიმართება მოსწავლეთა კონფერენცია ფიზიკაში.
კონფერენციაზე თითოეული მოხსენებისთვის განსაზღვრულია 10 წუთი.
მონაწილეობის მსურველებმა პრეზენტაციის ფაილი (PDF ან PPT ფორმატში) 11 აპრილის ჩათვლით უნდა გამოგზავნონ ელექტრონულ მისამართზე: physicsoutreach@iliauni.edu.ge
მიღებული განაცხადების საფუძველზე შეირჩევა მოხსენებები და შედგება კონფერენციის საბოლოო პროგრამა.
კონფერენციაზე დასწრება თავისუფალია (არ საჭიროებს რეგისტრაციას) სკოლის მოსწავლეებისთვის, თანმხლები პირებისა და მასწავლებლებისთვის.
სამუშაო ენა: ქართული
დრო: 18 აპრილი, 12:00 საათი
ადგილმდებარეობა: ილიას სახელმწიფო უნივერსიტეტის G 106 დარბაზი, გ. წერეთლის გასასვლელი N1-3

პიანისტ ალფონსო ბენეტის ლექციების კურსი „მხატვრული კვლევა და საფორტეპიანო პრაქტიკა“
2026-04-20 14:00 - 16:00
20-24 აპრილს, 14:00-დან 16:00 საათამდე, ილიას სახელმწიფო უნივერსიტეტის მუსიკის ცენტრის სტუდიაში პორტუგალიელი პიანისტი, მუსიკოლოგი ალფონსო ბენეტი წაიკითხავს ლექციების კურსს.
თემები:

მხატვრული კვლევა: წარმოშობა და კონსოლიდაცია;
მხატვრული კვლევა და მუსიკალური ექსპერიმენტი: Capdeville XXI;
მხატვრული კვლევა და არტივიზმი: ჩრდილების ქორეოგრაფია;
მხატვრული კვლევა და ტექნოლოგიური მიდგომა მუსიკაში: TransVariations.

ალფონსო ბენეტი ავეიროს უნივერსიტეტის მკვლევარია. 2008 წლიდან არის INET-md-ის წევრი. მისი საქმიანობის ერთ-ერთი მთავარი მიმართულებაა მხატვრული კვლევა (Artistic Research), რომელშიც ხელოვანი მუსიკათმცოდნეობით რეფლექსიას აერთიანებს ექსპერიმენტულ პერფორმანსსა და ტექნოლოგიურ ინტერფეისებთან. იგი იკვლევს საფორტეპიანო შესრულების ისტორიას და მუსიკალური რეპერტუარის ნაკლებად ცნობილ სფეროებს, მათ შორის ქალ კომპოზიტორთა შემოქმედებას.
ალფონსო ბენეტი ხელმძღვანელობს პროექტს Ebony & Ivory, რომელიც პორტუგალიის საფორტეპიანო კულტურის კვლევას ეძღვნება; იგი სახელოვნებო კვლევის ჟურნალის ÍMPAR თანადამფუძნებელი და არაერთი საერთაშორისო პუბლიკაციის ავტორია, მათ შორის Routledge-ის მიერ გამოცემული ნაშრომებისა.
აქტიურად მართავს კონცერტებს მსოფლიოს სცენებზე. ავტორია პროექტ “TransVariations”-ისა, რომელიც ლუდვიგ ვან ბეთჰოვენის შემოქმედების თანამედროვე ინტერპრეტაციას ეფუძნება.
სამუშაო ენა: ინგლისური
დრო: 20-24 აპრილი, 14:00-16:00 საათი
ადგილმდებარეობა: ილიას სახელმწიფო უნივერსიტეტის მუსიკის ცენტრი, D407 აუდიტორია, ი. ჭავჭავაძის გამზ. N32

დოქტორანტ ილია აკობიას სადისერტაციო ნაშრომის დაცვა
2026-04-21 15:00 - 16:00
21 აპრილს, 15:00 საათზე, ილიას სახელმწიფო უნივერსიტეტის საბუნებისმეტყველო მეცნიერებებისა და მედიცინის ფაკულტეტის ეკოლოგიის ინგლისურენოვანი სადოქტორო პროგრამის დოქტორანტი ილია აკობია დაიცავს სადისერტაციო ნაშრომს “Subalpine Birches (Betula spp.) of the South Caucasus: Spatial Structure in the Context of Global Climate Change”.
სამეცნიერო ხელმძღვანელი – ილიას სახელმწიფო უნივერსიტეტის ასოცირებული პროფესორი ქეთევან ბაცაცაშვილი
სამუშაო ენა: ინგლისური
დრო: 21 აპრილი, 15:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის გასასვლელი N1-3
დასწრება თავისუფალია.

საჯარო ლექცია „ორგანიზებული დანაშაულისა და ქურდული სამყაროს წინააღმდეგ ბრძოლის მექანიზმები“
2026-04-22 15:00 - 17:00
22 აპრილს, 15:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ თბილისის ვაკე-საბურთალოს რაიონული პროკურატურის პროკურორები, დავით დევიძე და ვანო მჭედლიშვილი წაიკითხავენ საჯარო ლექციას „ორგანიზებული დანაშაულისა და ქურდულ სამყაროსთან ბრძოლის მექანიზმები“.
ღონისძიება საქართველოს გენერალური პროკურატურის პროექტის „საზოგადოებრივი პროკურატურის“ ფარგლებში იმართება. მისი მთავარი მიზანია დანაშაულის პრევენცია, რაც ერთგვაროვანი დანაშაულების (ჩადენის დროის, ხერხის, დამნაშავის ასაკისა თუ სხვა გარემო ფაქტორების) ანალიზსა და შესაბამისი პრევენციული აქტივობების დაგეგმვას გულისხმობს. პროექტი საზოგადოების ცნობიერების ამაღლებას ემსახურება, რის გამოც პროკურატურის წარმომადგენლები საგანმანათლებლო დაწესებულებებში საინფორმაციო შეხვედრებსა და საჯარო ლექციებს სისტემატიურად ატარებენ. პროექტი ამერიკულ მოდელს ეფუძნება და საქართველოში 2007 წლიდან ხორციელდება.
სამუშაო ენა: ქართული
დრო: 22 აპრილი, 15:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

კარიერული განვითარების პროექტის Level UP მესამე ნაკადი იწყება
2026-04-23 13:00 - 15:00
23 აპრილს, 13:00 საათზე, ილიას სახელმწიფო უნივერსიტეტის T102 აუდიტორიაში ილიაუნის სტუდენტურ საქმეთა დეპარტამენტის კარიერული განვითარების სერვისების ორგანიზებით დაიწყება პროექტის Level UP მესამე ნაკადი.
Level UP შედგება 5 ლექციისგან, რომელთა მიზანია სტუდენტების პროფესიული განვითარებისთვის მნიშვნელოვანი უნარების განვითარება, თანამედროვე შრომითი ბაზრის მოთხოვნათა გაცნობა და კარიერული დაგეგმვის პროცესში მათი მხარდაჭერა.
პირველი შეხვედრის სტუმარია ადამიანური რესურსებისა და ორგანიზაციული განვითარების სპეციალისტი თამარ ჯულაყიძე.
ლექციაზე სტუდენტები გაეცნობიან პრაქტიკულ რჩევებს, როგორ გამოიყენონ LinkedIn პროფესიული ბრენდინგისთვის, ეფექტიანად წარმოაჩინონ საკუთარი თავი და შექმნან რეზიუმე (CV), რომელიც დამსაქმებლის ყურადღებას მიიპყრობს.
სპიკერის შესახებ
თამარ ჯულაყიძეს აქვს კერძო სექტორსა და საერთაშორისო პროექტებში მრავალწლიანი მუშაობის გამოცდილება. იგი აქტიურად უწყობს ხელს ახალგაზრდებისა და პროფესიონალების კარიერულ განვითარებას და შრომის ბაზარზე მათი კონკურენტუნარიანობის ზრდას.
სარეგისტრაციო ბმული: https://forms.gle/vF9QVq2bdj22fRZ4A
სამუშაო ენა: ქართული
დრო: 23 აპრილი, 13:00 საათი
ადგილმდებარეობა: ილიას სახელმწიფო უნივერსიტეტის T102 აუდიტორია, ი. ჭავჭავაძის გამზ. N45
